
ОПРЕДЕЛЕНИЕ

№ 9 
София, 04.05.2007 година



Върховният административен съд на Република България - петчленен състав, І колегия, в закрито заседание в състав:

ПРЕДСЕДАТЕЛ: НИКОЛАЙ УРУМОВ
ЧЛЕНОВЕ: ПЕНКА ИВАНОВА
ВЕСЕЛИНА КЪЛОВА
ЙОРДАНКА КОСТОВА
ВАНЯ ПУНЕВА

при секретар и с участието
на прокурора изслуша докладваното
от председателя НИКОЛАЙ УРУМОВ
тълк. дело № 12/2007 година.


Делото е образувано по реда на чл. 261, ал. 2 от Административнопроцесуалния кодекс (АПК) по искане, направено от Мария Стоянова Георгиева от гр. Сливен до общите събрания на съдиите от Върховния административен съд и Върховния касационен съд, за издаване на тълкувателно постановление по прилагането на чл. 1 и 4 от Закона за уреждане на жилищните въпроси на граждани с многогодишни жилищно-спестовни влогове (ЗУЖВГМЖСВ), както и по прилагането на § 1, ал. 1 и 3 и § 3 от ПЗР на същия закон.
В искането се поддържа, че са налице влезли в сила противоречиви съдебни решения по въпроса кой от двата върховни съда следва да приключи заведеното от молителката дело по искане за закупуване на жилището, което тя обитава като наемател и което е общинска собственост.
Настоящият съдебен състав намира, че така направеното искане е недопустимо и следва да се отклони. В правомощията на общото събрание на Върховния административен съд е да постановява тълкувателни постановления при наличието на противоречиво решавани въпроси по прилагането на закона, но не и да дава правни консултации на физически или юридически лица, в какъвто смисъл е направеното изложение в искането за издаване на тълкувателно постановление. Това обстоя-телство се подкрепя и от факта, че не са представени противоречиви решения на Върховния административен съд по посочените законови текстове, а са изложени оплаквания срещу съдебни актове, постановени по дела, по които молителката е била страна. При извършената проверка на приложените към искането съдебни актове не се установи наличие на противоречиви правни изводи и решения на принципни проблеми по прилагането на сочения по-горе закон.
С оглед обхвата от въпроси, които общото събрание на съдиите от Върховния административен съд е компетентно да разрешава с тълкувателни постановления, настоящият състав намира, че искането за издаване на тълкувателно постановление следва да бъде отклонено.
Воден от изложените съображения и на основание чл. 264, ал. 3 от АПК, Върховният административен съд в настоящия петчленен състав

ОПРЕДЕЛИ:



ОТКЛОНЯВА искането, направено от Мария Стоянова Георгиева от гр. Сливен до общото събрание на съдиите от Върховния админи-стративен съд, за издаване на тълкувателно постановление по прилагането на чл. 1 и 4 от Закона за уреждане на жилищните въпроси на граждани с многогодишни жилищно-спестовни влогове (ЗУЖВГМЖСВ), както и по прилагането на § 1, ал. 1 и 3 и § 3 от ПЗР на същия закон.
ПРЕКРАТЯВА производството по тълк. дело № 12 от 2007 г. по описа на Върховния административен съд.
Определението не подлежи на обжалване.
